《嘲热客诗》
两汉·程晓

平生三伏时，道路无行车。闭门避暑卧，出入不相过。

今世褦襶子，触热到人家。主人闻客来，颦蹙奈此何。

谓当起行去，安坐正跘跨。所说无一急，𠴲唅一何多。

疲瘠向之久，甫问君极那。摇扇臂中疼，流汗正滂沱。

莫谓此小事，亦是人一瑕。传戒诸高朋，热行宜见诃。

作者简介：三国魏东郡东阿人，字季明。程昱孙。齐王芳嘉平中，为黄门侍郎。时校事放横，晓上疏切责，言其以刻暴为公严，以循理为怯弱，外托天威为声势，内聚群奸为腹心，遂罢校事官。迁汝南太守。年四十余卒。